Vuosisadan alkaessa
Uuden päivän ensi aamu koittaa,
 Ajanjakson satavuotisen,
 Sotatorvet syntymää sen soittaa
 Tuskanhuudot köyhäin, kurjien!

 Uuden päivän ensi aamu koittaa,
 Sorron alla kansat huokailee,
 Oikeassa joka heikon voittaa.
 Voitosta ne suuret taistelee!

 Uuden päivän ensi aamu koittaa,
 Kapitali kasaa aarteitaan.
 Isänmaasta moni suutaan soittaa –
 Kelpaa lyödä kaikki rahaks’ vaan!

 Köyhän lapsi toivotoinna katsoo
 Usvamereen, aikaan nousevaan
 Vapautta, veljeyttä tahtoo
 Määrääväksi kerran maailmaan.

 Kaikkialla kasvaa kansain huudot
 Joukot herää, vaatii vastaamaan:
»Miksi kurjuuteen näin meitä murjot.
 Kiven leivästäkin annat vaan?»

 Niin synkkä kuin aamusi lieneekin,
 Toki tuonet huojennusta,
 Ja valoon, vapauteen kerrankin
 Myös johtanet sorrannosta!

 Jos sammuvi silmämme ennemmin,
 Toivoko häipyisi siltä?
 Sen laskemme lastemme rintoihin,
 Ken sitä ryöstäisi niiltä!

O[tto]. T[iuppa].

Lähde: Työmies 31.12.1900.

Otto Tiuppa
Runot
Työmies
1900